erhwenkuo/poetry-chinese-zhtw huggingface dataset:
永遇樂
作者：無名氏（宋）

柏頌才過，梅妝方試，六秀蓂莢。恰是今朝，白花巖裡，一佛生時節。前身再現，金城桃熟，千歲蓮花重發。更一念、善根常在，作個在家菩薩。活飢好事，造橋陰騭，樂施常開金穴。瑤籍兒孫，玉京夫婦，慶聚神仙窟。從今生旦，三千紀算，常對曇華優缽。華嚴會，彩箱慶滿僧寶骨。
鵲橋仙
作者：無名氏（宋）

日長槐夏，涼生冰室，又是生辰來到。年年把酒對荷花，顏色比、荷花更好。兒歌女舞，綵衣共戲，仰祝齊眉偕老。歡歡喜喜八千春，更何處、蓬萊仙島。
菩薩蠻
作者：無名氏（宋）

秋風掃盡閒花草。黃花不逐秋光老。試與插釵頭。釵頭占斷秋。簪花人有意。共祝年年醉。不用泛瑤觴。花先著酒香。
減字木蘭花
作者：無名氏（宋）

祥呈香褓。嘗記翁生當己卯。福祿俱添。綠鬢紅顏七十三。芝蘭滿砌。爭著綵衣堂下戲。祝壽無涯。王母襟期醉九霞。
鵲橋仙
作者：無名氏（宋）

才臨復日，便逢生旦，料想門闌多喜。好將何物壽冰翁，但有個、新詞為禮。如今已辦，一千餘闋，盡按宮商角徵。一年一闋祝椿齡，自今日、從頭數起。
鷓鴣天
作者：無名氏（宋）

雲外青山是我家。兩年城裡作生涯。杜陵賞月延秋桂，彭澤無錢對菊花。初度日，感年華。三杯濁酒一甌茶。尊前兒女休相笑，更有人窮似汝爺。
賀新郎
作者：無名氏（宋）

官職從他大。官大時、煩惱偏多，不如到我。我有數間臨水屋，隨分田園些個。也薄有、新蔬時果。濁酒三杯棋一局，對花前、時抱添丁坐。間覓句，唱仍和。年年生日人爭賀。謾相期、黃扉紫闥，玉堂青瑣。一日平章風月事，奉保永無期禍。只如此、有何不可。閣箸相疑真可笑，政事堂、日裡如何□。似恁地，待則麼。
水調歌頭
作者：無名氏（宋）

久雨忽開霽，花靨鬥春嬌。家人笑道，老子今日是生朝。細數平生功行，斷自狂吟之外，全不犯科條。心事淡如水，天合與逍遙。也何須，期壽算，比松喬。但令此去清健，到處狎漁樵。說與門前鷗鷺，護我山中杞菊，日日長心苗。世事兒戲耳，尊酒百憂消。
鷓鴣天
作者：無名氏（宋）

生羨雞冠與鳳仙。時秋華豔遍園間。自憐生日悲生事，搔首吳江載月船。休身外，且樽前。喜君文彩錦相鮮。青雲貽我長生曲，喚醒淒涼樂暮年。
沁園春
作者：無名氏（宋）

甲子一週，織鳥相催，又還十年。但詩狂酒聖，坐常有客，書痴傳癖，囊不留錢。拍手浩歌，出門長笑，誰是知心有老天。猶多事，更時遊藝圃，日耨情田。細思世事無邊。只好把清樽對眼前。看槐國功名，有如戲劇，竹林宴賞，便似神仙。富貴危機。榮華作夢，早已輸人一著先。從今去、莫將醉趣，與醒人傳。
減字木蘭花
作者：無名氏（宋）

一丘一壑。野鶴孤雲隨處樂。篆帶紗巾。且與筠莊作主人。高山流水。指下風生千古意。壽慶年年。長在新秋六日前。
西江月
作者：無名氏（宋）

好個馬山居士，功名富貴浮雲。庵兒側傍萬杉陰。煙裡時橫小艇。律中林鍾將半，華堂壽斝頻斟。聲聲齊祝百千齡。坐看雲仍貴盛。
滿庭芳
作者：無名氏（宋）

月屬重三，蓂開二六，於門車馬駢闐。彩麟高設，金鴨噴祥煙。試問誰來瑞世，人都道、蓬島神仙。非凡子，年才志學，勳業已精專。坐聯。湯餅客，傾銀注玉，盛展華筵。羨巍冠初冠，氣宇飄然。底用遐齡頻祝，但願雙親未老，富貴雙全。功名事，吾家舊物，早共復青氈。
點絳唇
作者：無名氏（宋）

重午日才過，又經四日逢華旦。月娥降誕。春早桃花嫩。許字方笄，金雀屏開半。東床選。門楣壯觀。偕老行如願。
賀新郎
作者：無名氏（宋）

路入藍橋境。憶當年、雲英來會，玄霜搗盡。爭似溫公風流婿，一笑歡傳玉鏡。便勝似、瓊漿玉飲。自是振振佳公子，冰肌玉骨相輝映。一對兒，好廝稱。夜深銀燭交紅影。雀屏開、鳳帷擁繡，鴛衾鋪錦。雨意雲情應多少，夢到巫山一枕。好語向、耳邊頻聽。但願來春青雲路，管一枝、青桂嫦娥近。聞早寄，鳳樓信。
百字謠・念奴嬌
作者：無名氏（宋）

太真姑女，問新來、誰與歡傳玉鏡。莫恨無人伸好語，人在藍橋仙境。一笑樽前，歡然相與，便勝瓊漿飲。殷勤客意，耳邊說與君聽。長記舊日君家，門闌喜動，繡褥芙蓉隱。回首龍門人得意，又報鳳樓芳信。只是相傳，房奩中物，好事駸駸近。管教人道，一雙冰玉清潤。
鵲橋仙
作者：無名氏（宋）

風流仙客，文章逸少，復見當年佳婿。夤緣端不數瓊姬，向林下、親逢道氣。屏開金雀，床鋪繡褥，多羨豪家深意。憑誰說阿戎，剩覓取、纏頭利市。
清平樂
作者：無名氏（宋）

繁弦急管。喜色門闌滿。應是雀屏曾中選。新近東床禁臠。功名有分非難。休因女婿求官。幸與嫦娥為伴，直須仙桂新攀。
杏花天
作者：無名氏（宋）

弟兄舊說河東鳳。怎得似、君家伯仲。一雙白璧殷勤種。齊向金屏選中。乘龍去、門闌喜動。管取早葉、熊羆吉夢。兒孫不與塵埃共。總是龍駒鳳種。
朝中措
作者：無名氏（宋）

幾年弱水望蓬萊。心事喜同諧。佳婿欣逢公瑾，新婚喜近英臺。豪家深意，芙蓉褥隱，金雀屏開。但願門闌多喜，鳳樓早寄書來。
滿庭芳
作者：無名氏（宋）

金貼鼓腰，繡妝簷額，吾宗自昔豪奢。椒馨蘭馥，煙霧靄橫斜。吹管聒天今夜，香風度、羅綺光華。看雙美，郎君俊秀，玉女更宜家。繁華。歌宴處，金盤撒果，銀燭燒花。任芙蓉帳掩，翡翠屏遮。更看名傳桂籍，蓬瀛近、隱泛仙槎。歸來去，雙親綠鬢，相對飲流霞。
臨江仙
作者：無名氏（宋）

樂奏簫韶花燭夜，風流玉女才郎。同心結上桂枝香。如鸞如鳳友，永效兩雙雙。莫把畫堂深處負，笙歌引入蘭房。滿斟玉斝醉何妨。南山堪作誓，福祿應天長。
柳梢青
作者：無名氏（宋）

孺子風流，孟嘗門地，合下相當。俏似年時，送他織女，來嫁牛郎。滿堂珠履飛觴。看花燭、迎歸洞房。海誓山盟，從今結了，永效鸞凰。
少年遊
作者：無名氏（宋）

上苑鶯調舌。暖日融融媚節。秦晉新婚，人間天上真奇絕。傅粉煙霄，傾國神仙列。彼此和鳴，鳳樓一處明月。歌喉佳宴設。鴛帳爐香對爇。合巹杯深，少年相睹歡情切。羅帶盤金縷，好把同心結。終取山河，誓為夫婦歡悅。
喜遷鶯
作者：無名氏（宋）

早梅天氣，正繡戶乍啟，瓊筵才展。鵲渡河橋，雲遊巫峽，溪泛碧桃花片。翠娥侍女來報，蓮步已離仙苑。待殘漏，鴛帳深處，同心雙綰。歡宴。當此際，紅燭影中，檀麝飄香篆。擲果風流，謫仙才調，佳婿想應堪羨。少年俊雅狂蕩，驀有人言拘管。鎮攜手，向花前月下，重門深院。
點絳唇
作者：無名氏（宋）

仙子仙郎，兩情今是歡娛會。蓮花池內。好個鴛鴦對。一自芳容，一自才華最。真佳配。榮華富貴。壽考千秋歲。
鷓鴣天
作者：無名氏（宋）

燭影搖紅玉漏遲。鵲橋仙子下瑤池。傾杯樂處笙歌沸，蘇幕遮闌笑語隨。醉落魄，阮郎歸。傳言玉女步輕移。鳳凰臺上深深願，一日和鳴十二時。
卜算子
作者：無名氏（宋）

半破玉梅春，小簇金蓮炬。結裹風流倬底郎，直入陽臺去。休詫鵲橋仙，說甚緱山侶。便合齊眉八百年，個是真仙子。
鷓鴣天
作者：無名氏（宋）

絳蠟銀臺晃繡幃。一簾香霧擁金猊。人間歡會於飛宴，天上佳期乞巧時。傾合巹，醉淋漓。同心結了倍相宜。從今把做嫦娥看，好伴仙郎結桂枝。
水調歌頭
作者：無名氏（宋）

人道孰為大，尚小易鹹常。厥初皇極中建，扶世有三綱。仁義陰陽道立，父母乾坤位正，六子發輝光。一日不容緩，此意久彌昌。杯舉慶，天作合，月探囊。十年不字以正，乃字便惟良。推闡家人一卦，迤邐齊家治國，鼎鼐得姬姜。舊物中書令，玉潤繼汾陽。
沁園春
作者：無名氏（宋）

姑射瓊仙，論人間世，學宮樣妝。費精神刺繡，裁成雲錦，今朝喜遇，弱線添長。收拾雲情，鋪張雨態，來嫁朱門趁一陽。真還是，兩情魚水，並頸鴛鴦。登科人道無雙。問小底何如大底強。幸洞房花燭，得吹簫侶，短檠燈火，伴讀書郎。辦苦工夫，求生富貴，要折丹枝天上香。來秋也，看載膺鶚薦，載弄之璋。
西江月
作者：無名氏（宋）

銀燭曉催春漏，珠簾暮卷東風。乃翁相對玉樓中。不枉當年冰夢。花意似隨人好，酒香難比情濃。夜深欲睡海棠紅。密密驂鸞駕鳳。
滿江紅
作者：無名氏（宋）

雪意垂垂，算天為、風流醞釀。便催得、蕊宮仙子，隊移仙仗。明月珠連湘浦合，清風佩過秦樓響。帶天香、鬱郁碾雲軿，通宵降。溫玉枕，銷金帳。花燭下，狨氈上。這英才美貌，一雙不枉。鸞鳳鏡明棲彩翼，鴛鴦被闊翻新浪。祝君莫學畫眉痴，如張敞。
賀新郎
作者：無名氏（宋）

賀鵲冰簷繞。伴華堂、兩催妝束，音傳青鳥。瑞氣沉煙金鴨嫋。脆管繁弦迭奏。擁出個、仙娥窈窕。秋水芙蓉相映照。算人間、天上真希少。肌玉潤，臂金瘦。仙郎況是青春調。向鴛鴦、彩絲結就，同心巧。料想梅花先得了。昨夜一枝開早。無地著、許多歡笑。準擬計臺魁鶚表。著青衫、躍馬長安道。一百歲，一雙好。
沁園春
作者：無名氏（宋）

柳眼偷金，梅肌暈玉，春信已催。正淺寒天氣，嫩晴日色，雨收巫峽，菸捲蓬萊。青鳥銜音，綵鸞迎駕，白晝傳呼王母來。屏幃裡，看合歡杯盡，連理花開。笙歌上下樓臺。更羅綺叢中薰麝煤。想雪香酥暖，粉嬌翠軟，風流樂事，慰愜情懷。花帽蘭袍，皂鞋槐簡，誰似何郎年少才。人偕老，類鴛鴦匹偶，鸞鳳和諧。
賀新郎
作者：無名氏（宋）

瑞靄籠晴曉。正小春時候，和氣十分繚繞。月姊精神還窈窕。甚似星郎年少。同共入、蓬萊仙島。鸞鳳鏗鏗風縹緲。算一雙、兩好真奇妙。天上有，世間少。橋門名姓掀張了。更那堪、榜下新婚，才名表表。便好相成勤夙夜，莫使脫簪遺笑。且早趁、青春才調。向去功名成就後。到恁時節風流好。勝今日，登科小。
水調歌頭
作者：無名氏（宋）

阿誰煎鳳髓，續此玉琴絃。依然音調清婉，律呂互相宣。天使彭城姝麗，來配魯邦才子，永作地行仙。況有盈門禮，百兩擁駢闐。更臨鸞，看舉案，兩無偏。從此歡諧千歲，月下與花前。剩長芝蘭玉樹，俱作蟾宮佳客，聲譽振螺川。仍看明年去，平步上青天。
鷓鴣天
作者：無名氏（宋）

喜氣乘龍步步春。梅花影裡送君行。君行直到藍橋處，一見雲英便愛卿。鸞鶴舞，鳳凰鳴。群仙簇擁綠衣人。我嗏有句叮嚀話，千萬時思望白雲。
青玉案
作者：無名氏（宋）

青螺江上梅花暮。有姑射、神仙侶。剩把明珠傾滿斛。老仙源委，玉妃風韻，真是欺蠻素。綵鸞齊跨山中去。渾似天台舊時路。試問風流春幾許。芳心嫩葉，如今時候，好景才三五。
踏莎行
作者：無名氏（宋）

金鼎休翻，玉壺休倒。為伊彈徹求凰操。歌臺舞榭沒長情，不如相伴文園老。荊裡釵宜，布邊裙好。有緣封國還他到。端能一意謝紅塵。歸來便帶宜男草。
水調歌頭
作者：無名氏（宋）

堯歷慶良月，嶰管換新冬。玉成西爽，五雲拂曉畫樓東。人指謝家庭砌，眼底猗蘭奕葉，特地茁新叢。不是善根種，爭得佔春風。步鵬程，名虎榜，早收功。建安衣缽，定知他日屬奇童。且說而今勝事，珠履三千稱賀，相對醉顏紅。拜賀無他語，相慶黑頭公。
百字謠・念奴嬌
作者：無名氏（宋）

金秋行令，恰清晨、白露初交中節。勿怪西窗傳好事，生個他年英傑。吉夢既符，知如徐子，冰玉為神骨。吾家有慶，階蘭喜又新發。如今早已生男，清樽華宴，且好延佳客。更自承師勤問道，門外不妨立雪。抗志雲霄，留心簡冊，聽我叮嚀說。駸駸月殿，桂枝取次高折。
減字木蘭花
作者：無名氏（宋）

向來梅發。雪袂仙裳回絳闕。今又梅開。已領熊罷好夢來。試將梅比。才著陽和爭結子。梅子生成。早晚須調鼎鼐羹。
西江月
作者：無名氏（宋）

絳蠟攢寶炬，碧芻香襯金卮。東風吹下玉龍兒。融就滿堂和氣。此日蘭湯新浴，他年桂苑同攜。小詞聊代弄璋詩。剩與犀錢利市。
鷓鴣天
作者：無名氏（宋）

菊釂萸殘玉未頹。文星喜趁夢熊回。預傳鯤擬南溟去，親送魁從北斗來。真間世，定奇材。滿堂歡笑動春雷。明年郎罷蟾宮近，更把丹枝為我栽。
長相思
作者：無名氏（宋）

瀟灑江梅春早處，天然一種兩般奇。開花結子，何事恰同時。昨夜北枝開雪裡，朝來青子又南枝。這般好事，消得付新詞。
虞美人
作者：無名氏（宋）

歸心正似三春柳。試著萊衣小。橘懷幾日向翁開。懷祖已嗔文度、不歸來。禪心已斷人間愛。只有平交在。笑論瓜葛一枰同。看取《靈光》新賦、有家風。
沁園春
作者：無名氏（宋）

萱草闌干，楊花庭院，夜景澄虛。望庚星昴宿，熒熒照室，祥煙瑞靄，鬱郁充閭。白鹿入胎，黃龜獻夢，果應君家生鳳雛。真英物，似崑山片玉，滄海明珠。玳筵絲竹□□。有多少犀錢分座隅。念謝堂冷落，久無神語，淮淝騷擾，誰定邊謨。天產英雄，地鍾秀氣，振起家聲今有餘。□□□，看宮袍加鵠，玉帶懸魚。
水仙子
作者：無名氏（宋）

晚節寒花猶帶蕊。隱映老人星瑞世。綠衣初是政成歸，真盛事。誰可比。那更新來孫又子。煙細金爐香旖旎。想像瑤池生綠蟻。釀成佳氣鬱蔥蔥，當此際。將一醉。百歲從交今日始。
喜遷鶯
作者：無名氏（宋）

物中雙美。惟鄴縣雙鳧，禹門雙鯉。太華雙蓮，藍田雙璧，劍豐城而已。爭是一門雙秀，又是一朝雙喜。人總道，機雲雙陸，同年弧矢。希耳。會見這，雙桂連芳，雙鵠沖霄舉，魚詔雙金，帶橫雙玉，惟道無雙國士。但願雙英雙戲彩，且直與、雙親兒齒。願歲歲，見東風雙燕，滿城桃李。
鵲橋仙
作者：無名氏（宋）

銀河星漢，夜涼如洗。要軒豁、君家慶瑞。果聞兩兩獲驪珠，天付與、精神秋水。好是今朝，同逢盛事。無限歡歡喜喜。他年二陸看楊名，方表得、此時雙美。
玉樓春
作者：無名氏（宋）

天上雙星歡迤邐。報道一門雙喜。果慶雙弧矢，雙桂連芳，雙璧光華起。看取他時雙彩戲。雙墮號、機雲才子。更帶橫雙玉，魚佩雙金，作個無雙字。
沁園春
作者：無名氏（宋）

蠻柳眠風，妃棠醉日，春意方濃。怪凌晨乾鵲，歡聲嘖嘖，充閭瑞靄，佳氣蔥蔥。白鹿效靈，黃龜獻夢，還應君生第二龍。蘭房裡，想犀帷暈翠，錦褓裁紅。五峰。秀氣攸鍾。更頭玉磽磽天性聰。自謫仙芳歇，久塵賦頌，江西派冷，誰嗣宗風。骨脈尤香，雲仍載誕，袞袞公侯從此封。三朝滿，好平分犀玉，滿泛金鍾。
沁園春
作者：無名氏（宋）

明月呈規，祥煙非霧，載符夢鈴。記前時已慶，人間鸑鷟，今番再見，天上麒麟。知是於門，功標紫府，夜半仙官敕五丁。親送與，向君家作個，難弟難兄。絕奇不數徐卿。看他日名登千佛經。正翁翁矍鑠，婆婆老福，薰脩覺海，結果初成。自愧空詞，不酬杯水，湯餅難充堂上賓。無功也，這犀錢玉果，敢望平分。
西江月
作者：無名氏（宋）

積玉堆金閒事，驚天動地虛名。算來二足是人生，有子方為吉慶。莫道一夔足矣，也須學著徐卿。我翁休笑又添丁。這個孩兒好命。
桃源憶故人
作者：無名氏（宋）

庭槐沐雨翻新翠。疊雪香羅初試。鈴響彩旗天墜。忽報徐卿二。簾幃坐客歡聲沸。脫紫須煩半臂。借問月娥知未。速長蟾宮桂。
喜遷鶯
作者：無名氏（宋）

古今三絕。惟鄭國三良，漢家三傑。三俊才名，三儒文學，更有三君清節。爭似一門三秀，三子三孫奇特。人總道，賽蜀郡三蘇，河東三薛。慶愜。況正是，三月風光，杯好傾三百。子並三賢，孫齊三少，俱篤三餘事業。文既三冬用，名即三元高揭。親俱慶，看寵加三命，禮膺三接。
剔銀燈
作者：無名氏（宋）

古來五子伊誰，有唐室、五王稱首。竇氏五龍，柳家五馬，西晉室、陶家五柳。英名不朽。更東漢、馬良並秀。君今也、五男還又。應是五星孕就。腹笥五經，身膺五福，指日繼、五侯之後。個般非偶。好與醉、劉伶五斗。
鵲橋仙
作者：無名氏（宋）

元家道保，白家阿雀，俱生在、五旬有八。喜君得子與同年，怪簷外、鵲□嘲哳。我疑釋老，攜來付與，人盡說、眉如翠刷。龍門種定入龍門，且早做、韓檠生活。
木蘭花・玉樓春
作者：無名氏（宋）

花間棠棣。匹似人間兄與弟。一種花枝。底事當年卻盛衰。中臧蜾蠃。忽遇暝蛉真類我。換葉移根。要與相輝映一門。
瑞鷓鴣
作者：無名氏（宋）

試問謝庭蘭與芝。根花何似接花奇。瓊蕤不自香閨種，桂種當從月地移。須信祝螟成蜾蠃，那須夢虺及熊羆。夜來夢報蟾宮籍，新注江家五歲兒。
水調歌頭
作者：無名氏（宋）

玉琯屆良月，璇極炳明星。適當季舍，有夢應麒麟。但愧衡門深隱，偶爾玉川添累，還解振家聲。樂章歌一闋，筆陣掃千軍。羨君侯，為學富，煥文清。青雲咫尺要路，曳紫更腰金。顧我荊榛雖茂，其奈棟材無用，何似八千椿。君王行賜宴，禮重敬如賓。
酹江月・念奴嬌
作者：無名氏（宋）

天高氣爽，正金風玉露，安排秋節。株守蓬窗無寸效，自愧才非人傑。那更家貧，又添丁累，料想無奇骨。新章褒美，天然好語還發。堪羨力薄無儲，賓庖蕭縈，乏禮延佳客。多謝諸公來寵賁，雖有一甌春雪。玉果未圓，犀錢須辦，早早為君說。恐辜珠玉，小詞聊且權折。
虞美人
作者：無名氏（宋）

春風吹到深深院。添個人針線。莫言生女不妒兒。□□二郎不做、有門楣。一家姊妹盈盈地。兄弟同歡喜。彩絲從此不須添。看取碧紗帳內、有人牽。
柳梢青
作者：無名氏（宋）

玉宇無塵，銀蟾低轉，漸覺繽紛。還是仙娥，厭遊天闕，來降蓬瀛。分明秋水精神。好囑取、紅葉殷勤。覓個檀郎，屏開金雀，玉潤冰清。
鷓鴣天
作者：無名氏（宋）

象榻香篝冷寶猊。虺蛇吉夢寤驚時。緹縈生下雖無益，謝女他年或解圍。花骨脈，雪膚肌。飛瓊抱送下瑤池。弄璋錯寫何妨事，愛女從來甚愛兒。
清平樂
作者：無名氏（宋）

梅兄梅弟。桃姊並桃妹。爭似月臨雙女位。吉夢重佔蛇虺。小喬應嫁周郎。雲英定遇裴航。會有九男事帝，誰誇七子成行。
柳梢青
作者：無名氏（宋）

家近閩南。三姑姊妹，秀揖仙岩。須女精神，玉卮標格，謫下塵凡。他時佳婿成雙，紅絲應牽第三。倚看樽前，團欒六子，三女三男。
一剪梅・一翦梅
作者：無名氏（宋）

太華峰頭□□蓮。聞十丈，藕大如船。曉來佳氣藹飛煙。彩戲盈門。弧矢盈門。共把長生酒一樽。殷勤祝願，耳畔低言。從今流慶更源源。子既生孫。孫又生孫。
臨江仙
作者：無名氏（宋）

祖德綿綿盛，家聲燁燁傳。流光重慶子生賢。想見朝來庭戶、起非煙。對客延湯餅，呼童散彩錢。休誇骨瘦與神全。看取犀庭玉角、已朝天。
滿江紅
作者：無名氏（宋）

月淡風輕，涼意在、碧梧修竹。極目際，澄空似水，素秋新沐。夜看庚星飛下界，曉傳子捨生蘭玉。想充閭、佳氣鬱蔥蔥，香芬馥。裁錦褓，鋪金褥。沉水暖，金盆浴。向畫堂深處，擁紅斟綠。況是天潢真相宅，定知丰采驚凡目。看他年、槐館振家聲，飛騰速。
沁園春
作者：無名氏（宋）

喜見於門，子月陽生，子舍春回。想釋丘抱送，絕奇神骨，皙參授受，忠恕胚胎。跨灶參先，撞樓踵後，鼎樣一門三秀才。應不數，那竇家五桂，王氏三槐。南豐門戶奇哉。他日一聲平地雷。若非是河東，名傳三鳳，也應天上，光映三臺。莫道後時，方為賀客，且把犀錢玉果來。卻還取，這長生一曲，富貴三杯。
水調歌頭
作者：無名氏（宋）

燕分炳箕宿，魯野照奎星。天開嶽瀆，儲瑞重見吐書麟。人道蘭庭生謝，我羨竹林得阮，中夜沸歡聲。奇稱符百藥，童號邁終軍。姿稟厚，骨骼異，氣神清。好把一經為教，切莫詫籝金。擊甕畫圖休展，對日有言可聽，材大等莊椿。年欲臨志學，上國早充賓。
瑞鷓鴣
作者：無名氏（宋）

璇源一派接天流。秀毓君家公共侯。滿月佳時近重九，生朝令節踵千秋。旦評指日騰佳譽，蟾苑他年快壯遊。氣宇如今復何似，相應十倍虎窺牛。
西江月
作者：無名氏（宋）

八月秋中玉律，十分月滿瑤臺。芳姿謫下佛宮來。疑是東方世界。黛綠旋聞香發，桃紅新暈芳腮。春風滿面笑容開。長似觀音自在。
清平樂
作者：無名氏（宋）

天潢佳氣。鍾作人間瑞。坐對滿堂珠玉貴。此日還當週晬。手持金印金戈。知他壯志如何。將相終須大用，姓名早掇巍科。
木蘭花・玉樓春
作者：無名氏（宋）

小春良月。堯砌蓂開三數葉。瑞啟三躔。此夕人間誕女仙。壽期百歲。今日歡娛初慶晬。喜事重重。亦有嘉祥應夢熊。
杏花天
作者：無名氏（宋）

畫堂簾幕香風細。鬱郁南陽佳氣。歡傳吉夢佔蛇虺。此日還當一歲。華筵外、初隨彩戲。早已似、文姬聰慧。佇看色動門闌喜。便有乘龍佳婿。
沁園春
作者：無名氏（宋）

袞繡堂前，福星開度，壽星入垣。有建隆臣普，上天宰輔，紹興臣鼎，平地神仙。入秉鈞衡，出分藩屏，托住東南半壁天。年來好，甚烽消萬里，塵靜三邊。紫宸幾度傳宣。剛不肯歸班押講筵。縱雲臺勳業，已登盟府，金城籌策，猶念中原。好袖山河，更扶日月，色正三臺第一躔。王韓去，願齊休社稷，於萬斯年。
六州歌頭
作者：無名氏（宋）

揚休玉色，山立秉鴻樞。聖天子、方有志，會東都。得真儒。身佩安危寄，本兵柄，修軍政，朝野慶，鈞衡任，賴詩謨。天上麒麟挺，徐卿子，坐肅憸夫。向六陽時候，佳瑞紀門弧。炳炳階符。照蓬壺。看兄樞使，弟元帥，真盛事，世間無。籌密邊烽息，凜羌胡。玉音俞。佇正三槐位，散膏澤，福寰區。河如帶，山如礪，鞏皇圖。金鼎調元遠大，中書考，致主唐虞。想公門桃李，應不棄山樗。願借噓枯。
好事近
作者：無名氏（宋）

春信到梅梢，欲雪又還晴早。趁得繡衣初度，作霜天清曉。鄉來事直有天知，行拜玉皇詔。穩上神仙官府，聽履聲雲杪。
念奴嬌
作者：無名氏（宋）

素娥不老，才勝賞中秋、無邊月色。又報仙翁來桂苑，連慶生申佳節。玉宇無塵，金莖有露，對景成三絕。重陽近也，黃花香入瑤席。盡說湖海元龍，裕民堂上，幾度吟梅雪。滿眼陰陰甘棠樹，消得壽同南極。八桂難留，九芝促覲，早露真訊息。星辰聽履，好看明歲今日。
臨江仙
作者：無名氏（宋）

香霧菲微籠薄曉，簾櫳愛日如春。謫仙遊戲到寰瀛。金枝推獨秀，寶籍著長生。錦軸疏恩怡壽母，朱輪光映難兄。會看家慶日增榮。雁聯鴛序立，彩戲袞衣新。
沁園春
作者：無名氏（宋）

皂蓋朱幡，玉節虎符，宏開大藩。把濟川秀楫，試橫碧水，擎天柱石，小駐丹山。麥秀兩歧，棠敷千里，治最當今黃潁川。平章看、文詞坡谷，人品歐韓。竭來遊戲人間。況雅量汪汪海樣寬。適弧垂門外，香凝燕寢，□星對照，兩地交歡。自有青州，活民陰德，不用延年九轉丹。人皆祝，願黑頭黃閣，綠鬢朱顏。
滿江紅
作者：無名氏（宋）

長風送月，近中秋、更無一點塵俗。絳闕真仙來瑞世，昨夜翔鸞飛鵠。奕世登科，諸昆競秀，名蓋天南北。持心恬退，更能韞櫝藏玉。須信憲幕平反，據經議獄，全活陰功足。川泳雲飛賓主意，薦剡新翻濃墨。一路歡聲，幾多和氣，吹作長生曲。賜環促召，清班兩鬢長綠。
滿江紅
作者：無名氏（宋）

銀漏穿花，星河淺、窗朧曙色。燒蜜炬、錦幃春煦，瑞煙濛冪。堂上金釵行十二，庭前珠履三千客。捧流霞、瀲灩玉東西，歌聲溢。全五福，知無敵。來百祿，知無極。抱龍驤勳策，小勞公力。袖內光藏神武劍，他年待正天西北。顧賤夫、何可共功名，攀麟翼。
滿江紅
作者：無名氏（宋）

綠鬢將軍，是人道、天生韓霍。最奇處、虎頭燕頷，龍韜豹略。臥護懶通天子詔，長驅愛把匈奴縛。我皇家、許樣大乾坤，身難著。試問我，青原約。君合再，青油幕。這兵書一卷，怎生閒卻。萬里城邊須飲馬，八公山上多鳴鶴。待歸來、依舊執金吾，凌煙閣。
水調歌頭
作者：無名氏（宋）

簫鼓闐街巷，錦繡裹山川。夜來南極，閃閃光射泰階躔。陡覺佳祥翕集，聽得閭閻笑道，蓬島降真仙。香滿琴堂裡，人在洞壺天。斟鑿落，歌窈窕，舞蹁躚。重陽雖近，莫把萸菊玷華筵。菲禮豈能祝壽，自有仙桃滿院，一實數千年。早晚朝元會，蒼鬢映貂蟬。
沁園春
作者：無名氏（宋）

快閣春邊，倚闌干外，東西晚晴。有銀潢公子，摩挲石刻，金華仙伯，主掌鷗盟。陶柳清新，潘花紅嫩，早有豐年笑語聲。還知道，是街頭父老，競說昇平。怪來昨夜長庚。與一道澄江月共明。但壽煙起處，千山天遠，壽杯滿後，千尺泉清。興慶宮中，長生殿裡，早踏金鰲背上行。明年好，望紫雲樓上，一點臺星。
鷓鴣天
作者：無名氏（宋）

溪水連天秋雁飛。藕花風細鯉魚肥。阿婆一笑知何事，懷橘郎君衣錦歸。天上月，幾秋期。娟娟涼影畫堂西。堂前拜月人長健，兩鬢青如年少時。
沁園春
作者：無名氏（宋）

徑竹扶疏，直上青霄，玉立萬竿。似冰壺瀟灑，虛心直節，清標貞幹，風月無邊。清蔭盈庭，細香滿座，凡款公門皆七賢。稱觴旦，與松梅並祝，辭表南山。綿延。龍種兒孫。列砌森庭棲鳳鸞。況節樓辟命，管城草檄，計臺瑣試，玉筍聯班。盛事重重，薦騰楛繭，渡蟻陰功須狀元。燕山樂，又使符踵至，趣赴淇園。
沁園春
作者：無名氏（宋）

有鶴東來，鳴而向餘，借篇壽詞。道臨皋亭下，坡仙曾夢，錦宮城裡，清獻常攜。山斗才名，冰霜節操，蘇趙如今重見之。生申旦，正菊花開後，橙子黃時。自從枳棘鸞棲。何尚泛芙蓉綠水池。便來歸西掖，坐看紅藥，也應天祿，書照青藜。顧我雞群，來陪燕賀，且祝千年壽與齊。樽前鶴，乃翩躚起舞，來上瑤卮。
水調歌頭
作者：無名氏（宋）

學易喜加數，富貴正當年。誰識晚成大器，通道古來然。莫嘆無聞不足，官政從今艾服，知命自由天。恰合買臣願，好著祖生鞭。藏學問，通今古，冠英賢。管取一名一第，行折桂枝先。未數奉書朱穆，竊笑表微拭鏡，接武引群仙。生日年年慶，絳老願齊肩。
減字木蘭花
作者：無名氏（宋）

阿兄生日。屈指今年年五十。豆雨初晴。昨夜分明見壽星。槐黃已迫。願言共展沖天翼。桂子飄香。看取吾家棣萼芳。
減字木蘭花
作者：無名氏（宋）

喜逢生日。僂指今年方六十。次第回春。甲子從頭又一新。敬馳一曲。付與歌兒勤為祝。滿勸金鍾。試問蟠桃幾度紅。
西江月
作者：無名氏（宋）

葭管一陽已復，蓂階五葉還留。星瞻南極瑞光浮。知是降生時候。算衍恰侔周卦，福多更協箕疇。綠衣戲舞捧瓊舟。滿勸長生壽酒。
滿江紅
作者：無名氏（宋）

在昔嘗聞，老彭祖、壽齡八百。試屈指、我公今歲，才方八八。乙百更添三十六，算來總是公年月。對梅花、時候慶生朝，真歡悅。兒既勸，金蕉葉。孫又把，沉檀爇。喜兒孫滿目，芝蘭英發。笑問堂前王母看，而今幾度蟠桃結。道當時、親手共栽培，何須說。
滿江紅
作者：無名氏（宋）

細讀箕疇，洛書字、六旬有五。試屈指、我公今歲，恰符其數。五福備全幾坎九，既言一壽還稱富。乃今知、好德與康寧，皆由天與。記當日，崧生甫。喜今夕，逢初度。看兒孫鼎盛，賀賓旁午。爐暖博山騰麝馥，杯擎琥珀斟香醑。問千秋千歲與誰同，西王母。
滿江紅
作者：無名氏（宋）

安樂窩中，慶華髮、蒼顏七十。生處好、十分清瘦，仙風道骨。自古天教仁者壽，只今人飲賢人德。更一年、兩度臘嘉平，垂弧夕。華堂上，靈椿匹。蘭庭下，孫枝七。望芹翁次第，年超八秩。歡伯便同分玉髓，河兒不用閏瑤笈。記醉時、三萬六千場，從今日。
壺中天・念奴嬌
作者：無名氏（宋）

古來稀有，只聞道、是個人生七十。還遇小春梅蕊綻，對景裝排綺席。雲帔拖霞，朱顏暈酒，瑞氣明南極。瑤池歡宴，玉杯爭勸瓊液。堪羨玉葉名郎，天潢毓秀，梧竹生標格。百萬貔貅歸總押，霸氣豪無敵。藩屏皇家，榮封壽母，名著金閨籍。融融液液，共看桃結佳實。
滿江紅
作者：無名氏（宋）

維嶽生賢，天欲補、中興袞職。奈聖世、朝無闕事，且令休逸。錦繡文章胸次貯，蓬壺歲月閒中積。羨人生、七十古來稀，今逾一。書聚府，成東壁。身眉壽，真南極。望瑞雲溶處，接江山碧。人願君如天上月，我期君似明朝日。待明朝，長至轉添長，彌千億。
最高樓
作者：無名氏（宋）

蟾宮客、未老得清閒。壽算過稀年。利名韁鎖非關我，浮雲富貴付蒼天。且歸休，對松菊，樂林泉。比呂望、數猶欠七。問師曠、恰符絳一。從今遐算更綿延。稱觴欣近小春候，月當明夜又團圓。願長如，天上月，地行仙。
瑞鶴仙
作者：無名氏（宋）

正迎長佳節。宴啟華筵，有誰能說。子孫盡環列。見瑞香香嫋，壽星明徹。絲絲華髮。記瑤池、宴班曾接。笑人間、八十春秋，漫浪風花雪月。奇絕。詩書教子，陶母等倫，曹家風烈。鼎來陰德。孫枝秀，桂枝折。便從今、一軸金花鸞錦，十藏琅函貝葉。是年年、秋月圓時，長生真訣。
壺中天・念奴嬌
作者：無名氏（宋）

人生七十古稱稀，何況壽年八十。試問何時逢載夙，恰在陽生七日。鶴髮盈簪，朱顏暈酒，瑞象佔南極。玳筵才啟，歡聲喜氣充溢。好是庭下雙珠，經營創置，金玉成堆積。況有孫枝爭挺秀，次第飛齊鵬翼。大振家聲，榮封壽母，坐看蟠桃實。年年今夕，玉杯爭勸瓊液。
西江月
作者：無名氏（宋）

劇飲猶能鯨吸，細書仍作蠅頭。人間八十最風流。況又今年九九。不用蒲輪加璧，不須磻石垂鉤。八千春更八千秋。但願靈椿長壽。
水調歌・水調
作者：無名氏（宋）

雪霽萬山出，和氣藹王正。平園春事競起，梅柳凍全醒。此際朝元歸路，疑有真仙呈瑞，笙鶴九宵聲。東閣識風度，南極粲光明。看精神，秋夜月，玉壺冰。淳熙相業隆盛，家自得儀刑。聞道君王神武，捷報胡兒宵遁，玉殿正論兵。行奉紫泥詔，帷幄佐中興。
沁園春
作者：無名氏（宋）

意一仙翁，自紫府中，出遊戲身。看脊樑鐵鑄，擔當社稷，精神玉煉，照映乾坤。諫省伏蒲，紫垣直筆，硬語曾驚天上人。福身去，建紅牙兼纛，南海之濱。天公偏福吾閩。遣夜錦開藩為帥臣。記前回散了，幾多飯碗，如今積了，千萬禾囷。心與天通，陰功無量，直待時來秉化鈞。年年宴，在人正次日，壽慶千春。
水調歌・水調
作者：無名氏（宋）

一札自天下，五馬為民來。潛藩久須重鎮，帝命出蓬萊。曾侍九重筆橐，暫剖一州符竹，人謂屈公材。儒術要揚歷，玉業待規恢。慶三元，才四日，壽筵開。夜深仰視霄漢，南極映星臺。休說石家父子，休說竇家昆季，喬木即三槐。歸覲玉皇案，餘事付鹽梅。
鷓鴣天
作者：無名氏（宋）

太華峰頭十丈蓮。春風種種錦城邊。只緣仙馭來人世，要作鰲頭看上元。添寶篆，注金船，曲眉環繞侍歌筵。呼童快秣朝天馬，後夜端門月正圓。
滿江紅
作者：無名氏（宋）

燈火星橋，元宵過、春□新霽。瀟灑處，梅梢雪暖，柳梢風細。嵩嶽想儲當日秀，麒麟來作人間瑞。快風流、小小住蓬瀛，千秋歲。書萬卷，兒孫貴。家萬頃，生涯計。問陰功厚德，有誰能繼。鬢雪人間膺上壽，椒觴且盡樽前醉。看眼前、龜鶴伴長生，萊衣戲。
慶千秋
作者：無名氏（宋）

點檢堯蓂，自元宵過了，兩莢初飛。蔥蔥郁郁佳氣，喜溢庭闈。惟知降、月裡姮娥，欣對良時。但見婺星騰瑞彩，年年輝映南箕。好是庭階蘭玉，伴一枝丹桂，戲舞萊衣。椒觴迭將捧獻，歌曲吟詩。如王母、款對群仙，同宴瑤池。萱草茂長春不老，百千祝壽無期。
永遇樂
作者：無名氏（宋）

才過元宵，又經四日，門設弧矢。通道長庚，當年降瑞，緣是誕生李。蔥蔥佳氣，今朝重見，洋溢門庭多喜。這英賢、文章冠世，取青拾芥難比。那堪綠鬢、朱顏年少，暫試牛刀百里。迤邐黃堂，平章風月，見說清如水。彩庭蘭玉，森然挺特，捧獻椒觴歸美。願從今、增崇福壽，川流山峙。
步蟾宮
作者：無名氏（宋）

垂弧門左當今日。恰過了、元宵六夕。喜妙齡秀髮步蟾宮，信富貴、榮華莫敵。紀年甲子才三七。即翰苑、從容西掖。便從茲、談笑覓封侯，更管取、壽延千億。
柳梢青
作者：無名氏（宋）

爆竹聲收，燒燈節過，恰又經旬。聞道當年，長庚夢李，嵩嶽生申。江淮草木知名。有多少、陰功在人。只恐稱觴，棠陰未徙，促覲楓宸。
滿江紅
作者：無名氏（宋）

春色三分，才過一、韶華方好。慶初度、萬家襦褲，滿城歡笑。楊柳弄黃風漸軟，海棠未放寒猶峭。況年豐、粒米不論錢，人皆飽。燒絳蠟，斟清醥。歌宛轉，紅圍繞。看風光蓬島，樂聲雲杪。白粲連檣先一路，璽書增秩新頒詔。看貂蟬、長在玉皇邊，應難老。
百字謠・念奴嬌
作者：無名氏（宋）

中和節後，雲翳淨、向夕新蟾飛出，月姊傳聲，明日是、紫府神仙誕節。彩系麒麟，瑞騰嵩嶽，喜氣交洋溢。魁星頭上，光芒仍露訊息。好是一鶚秋風，鞭雲駕霧，去作龍門客。看取長安花夾道，人在廣寒宮闕。春酒千鍾，秋娘一曲，大醉豪無敵。八千椿算，摩挲重見銅狄。
慶清朝
作者：無名氏（宋）

點檢堯階，階蓂生六葉，春深桃杏花開。長庚入夢，重新產謫仙才。事業十年燈火，文章筆下若掀雷。果然是，兩字功名，唾手拿來。又況當年強仕，得志青雲路，足慰高懷。紫泥鳳詔，行須非次招徠。金馬玉堂風月，從容九棘面三槐。從今看，會唐九老，它日雲臺。
最高樓
作者：無名氏（宋）

中和節過，拈指又經旬。逢盛旦，誕生申。當年昴宿呈佳瑞，今朝南極見箕星。壽而昌，年未老，綠袍新。寶鴨沉煙堂上嫋，珠翠捧、椒觴滿斟。來慶賀，盡佳賓。彩戲斒斕多桂子，更看蘭玉列階庭。桓壯椿，祝遐算，八千春。
壺中天・念奴嬌
作者：無名氏（宋）

瀟灑幽居，溪園上、新來卜築。況自有、一泓流水，萬竿修竹。屈指花朝才兩夜，祥煙瑞氣騰芳鬱。問遼空、何物墮人間，長庚宿。薰寶鴨，燒銀燭。歌窈窕，傾醽醁。願年年常恁，顏紅鬢綠。長厚而為難老本，慈仁便是長生籙。看芝蘭、玉樹早蜚英，青氈復。
青玉案
作者：無名氏（宋）

柳陰花底春將半。吹不斷、祥煙散。何處綺羅絲竹亂。天孫星裡，老人星畔，昨夜光芒現。綠衣好把斑衣換。照新渥、金花滿。酌鬥深深頻祝願。鳳池它日，鶯花此景，春酒年年勸。
青玉案
作者：無名氏（宋）

紅嬌綠軟芳菲遍。正荏苒、春方半。簾幕任垂花影亂。年年此日，月娥仙子，來赴瑤池宴。綺羅暗簾成行滿。盡酌金樽十分勸。願指松椿為壽算。北堂深處，朱顏綠鬢，贏得此身強健。
漢宮春
作者：無名氏（宋）

四舞階蓂，花朝節後，二月陽春。觀音降誕，當年對此良辰。誰知好日，固多同、重現前身。已壯門楣全四德，富將偕老卿卿。天意不如人願，堅柏舟節義，安富尊榮。徐君兩雛，戲彩歌舞萊庭。勤教子、不厭三遷，何異軻親。福壽麻姑伴侶，長笑傲武陵春。
西江月
作者：無名氏（宋）

蓂褪堯階八葉，桃翻禹浪三層。歡傳崧嶽挺生申。兒女團欒爭慶。名注長生仙籍，未須仰祝龜齡。芳聯子舍早蜚聲。富貴榮華鼎盛。
念奴嬌
作者：無名氏（宋）

池塘風暖，算流觴盛集，恰遲旬日。曉聽兒童傳好語，瑞氣華堂充溢。天產英雄，封侯骨相，才氣千人敵。暫游塵世，妙名已上仙籍。爭羨金紫盈門，靈椿正茂，榮慶誰能及。會展龍韜並豹略，重把山河開闢。鼻祖汾陽，佐唐勳業，管取今猶昔。旬垂彝鼎，壽齡更比箕翼。
鵲橋仙
作者：無名氏（宋）

玉葉流芳，金枝孕秀。那更婺星臨照。果然謫降月宮仙，四葉蓂、留春半後。雙麟奇妙，傳若速肖。彩戲萱庭右。行膺世寵更軒昂，看存錫、金花鸞誥。
滿江紅
作者：無名氏（宋）

今日明朝，三月旦、又將來了。欣嶽降、寶香薰夜，玉麟頒曉。一面久勞公鎮撫，三年活卻人多少。幸借留、重許鎮西河，新頒詔。人共樂，春光好。環翠袖，斟清醥。記題詩寶扇，屢陪天笑。無限金陵懷古意，春寒依舊誰能道。看白頭紅頰本天人，真難老。
解佩令
作者：無名氏（宋）

曾妙年拾芥功名易。暫棲鸞、何厭小試。迤邐哦松，便整頓、河陽桃李。壽幾許、也猶固未。歸來謾、學個陶潛志。遇誕辰、昴宿降瑞。春色三分才過二。壽觴沉醉。祝等彭祖八百歲。
齊天樂
作者：無名氏（宋）

百花香裡鶯聲好，晴日暖風天氣。詩境春融，壺天晝永，今日祥開弧矢。疏簾約翠。想歌遏行雲，暖薰沉水。羽扇綸巾，壽星因甚降塵世。那堪流觴節近，一樽相慶處，何用辭醉。管領溪山，平章風月，從此身心無累。明年此際。願添個孫枝，伴君娛戲。舉案齊眉，更同龜鶴□。
鷓鴣天
作者：無名氏（宋）

羅襪凌波洛浦仙。謫來潭府話夤綠。應嫌曲水香塵涴，誕降蘭亭禊事前。歌窈窕，舞嬋娟。芝蘭滿室慶團圓。殷勤試問劉郎看，阿母蟠桃種幾年。
木蘭花・玉樓春
作者：無名氏（宋）

蓂開五葉。正是瑤池逢誕節。昨夜觀星。南極邊頭婺女明。家鄰九曲。壽比群仙何待祝。滿勸金鍾。但問蟠桃幾度紅。
滿江紅
作者：無名氏（宋）

曲水蘭亭，陪宴後、又還三日。最好是，風簷月觀，墮紅堆碧。喬木故家今有數，太平人物年幾百。看扶藜、行處亂花飛，神仙宅。天地外，逍遙客。談笑裡，文章伯。是富貴淵明，洞天彭澤。老鶴蹁躚摩漢翮，靈龜燕息支床力。看一時、長傍壽星邊，天南極。
木蘭花・玉樓春
作者：無名氏（宋）

曉煙生綠樹，聽葉底、數聲鶯。正節屆清明，蓂開七莢，夢葉長庚。橋門舊時冠帶，念短檠、讀盡夜深燈。文價乾坤推重，世紏父子同登。瑩然玉雪做精神。野鶴見長身。算婉畫崇臺，活人多少，自合長生。荊襄暫煩佐幕，聽秋風鼓角夜連營。喚起隆中豪傑，共圖蓋世功名。
滿江紅
作者：無名氏（宋）

曲水流觴，又過了、良辰十二。好是融融院落，晚春天氣。天上麒麟呈瑞彩，人間鸑鷟呈祥瑞。氣飄飄、仙種有其人，汾陽裔。金屋裡，歌聲沸。瓊斝獻，休辭醉。問風流人物，螺川能幾。內翰蘭孫衣缽富，外臺桂子簪纓貴。願雙親膝下戲斑衣，千秋歲。
虞美人
作者：無名氏（宋）

貳車領卻生朝客。風月都全得。山城小試已馨香。真個相家風烈、不尋常。壽春一語和戎了。陰德知多少。年年三月近雙旬。把酒祝君恩寵、一番新。
福壽千春・自度曲
作者：無名氏（宋）

柳暗三眠，蓂翻七莢，稟昴蕭生時葉。通道鳳毛池上種，卻勝河東鸑鷟。篤志典墳，經旨素得歐陽學。妙文章，赴飛黃，姓名即登雁塔。要成發軔勳業。便先教濟川，整頓舟楫。兆朕於今，須從此超遷，榮膺異渥。它日趣裝事，待還鄉歡洽。頌椒觴，祝遐算，壽同龜鶴。
千秋歲
作者：無名氏（宋）

園林翠幄。妝點青春色。猶覺蓂留七葉。崧神今日降，產此真英傑。蟾宮客，盡推一代文章伯。富貴何心得。積善多陰德。那管青衫白髮。兒孫俱滿目，詩禮傳衣缽。長不老，藍橋是個神仙宅。
慶清朝
作者：無名氏（宋）

節過重三，日逢四六，真賢應昴初生。元來鼻祖，降瑞應長庚。今喜重逢舊事，固宜依舊復青氈。果然是、雙鵰一箭，雁塔書名。大器也須小試，鸞鳳暫棲，荊棘若為榮。從容鉅竹雙松，足暢吟情。行種河陽桃李，即飛詔、入廁朝紳。從茲看、箕星上應，南極長明。
滿江紅
作者：無名氏（宋）

五五芳辰，園林遍、十分春景。見瑞香噴獸，燭搖紅影。知道文星初度旦，細腰歌舞嬌姿逞。頌椒觴、捧獻更殷勤，君拚飲。英雄威，風凜凜。文章腹，千機錦。看青氈復舊，父風挺挺。桂子蘭孫齊彩戲，祝教壽比天難盡。況深居、潭府勝蓬萊，真仙境。
杏花天
作者：無名氏（宋）

婺星呈瑞，對春餘幾許，日臨三九。正屬我姑初度旦，帨設當年門右。綠鬢猶新，紅顏未改，真月宮仙友。柏舟節義，富而榮貴長守。況有詵桂青春，潛心黃卷，指日功名就。女郎乘龍全四德，未老得閒仁壽。天命方知，歲飢常賑，陰德還多有。麻姑王母，年年同宴春酒。
百字歌・自度曲
作者：無名氏（宋）

清和天氣，月方生，報道曲江生日。一點奎星騰瑞彩，降作人間英傑。曾記當時，平分玉果，今已年多歷。才華拔萃，早宜仙桂高折。自是鶚表連登，功收三箭，人羨真無敵。雁塔題名方愜意，暫作鸞棲枳棘。整頓籍書，紫泥封下，即召歸西掖。壽膺五福，請君長對箕翼。
步蟾宮
作者：無名氏（宋）

蓂開四葉祥光發。又還是、清和時節。昴星呈瑞夜來明，慶此日、挺生英傑。少年玉樹神清澈。未說到、龜齡鶴髮。願言鶚薦早蜚聲，任丹桂、一枝高折。
千秋歲
作者：無名氏（宋）

麟垂紱秀。天縱今司寇。朱明景，清和候。縉雲開帝樂，括蒼鍾神秀。人爭羨，昨生一佛今朝又。璧水聲華茂。玉殿天香袖。姑小試，陶甄手。行為黃閣老，屹立丹墀右。名不朽，斯文名脈從君壽。
歸朝歡
作者：無名氏（宋）

才鼓虞弦薰早入。昴日三分今恰一。清和時節天氣佳，綠樹鶯簧巧調律。祥雲舒好色。瑞氣瓏蔥滿籝室。又爭知、長庚葉夢，太白生今夕。快上星辰聽履舄。州縣勞人空役役。暫辭朱皂養沖和，綠野堂延蓬島客。華筵傾玉液。難老細聽歌永錫。壽何其，松椿不數，自可齊箕翼。
沁園春
作者：無名氏（宋）

申伯嵩神，李白長庚，蕭何昴精。恰先公三日，金仙氏降，後公三日，呂洞賓生。五百仙班，一千佛號，喜聽臚聲傳集英。君恩重，早昇華監寺，揚厲朝廷。金甌已覆香名。正天下蒼生須太平。看黃麻一命，難留五馬，蟠桃三熟，會慶千齡。一尉淒涼，有官守者，莫到公堂稱壽觥。三薰沐，但焚香清夜，遙拜臺星。
千秋歲引
作者：無名氏（宋）

詞賦偉人，當代一英傑。信獨步儒林蟾宮客。名登雁塔正青春，更不歷郡縣徒勞力。即趨朝，典文衡，居花掖。得儔詞科推第一。便掌絲綸天上尺。見說慶生辰，當此日。翠蓂三四葉方新，朱明正屬清和節。行作個，黑頭公，專調燮。
好事近
作者：無名氏（宋）

記紫極真人，前日是他生日。潁水有茲風骨，彌誕當今夕。等閒來現宰官身，任鳧飛雙舄。治獄陰功多少，是長生妙術。
滿庭芳
作者：無名氏（宋）

仙呂已生，真才方產，較遲五日差強。誰知天意，孕秀待儲祥。秋水精神玉骨，向妙齡、富妙文章。高軒過，儒林獨步，騰踏趁飛黃。玉堂。金馬客，蓬萊事業，花掖圭璋。更詞科卓冠，時號無雙。大展經綸有日，須恬退、待趣曹裝。稱觴處，西山風月，南極老人昌。
臨江仙
作者：無名氏（宋）

結夏駸尋逾六日，蓬壺紀瑞生辰。祥煙蔥鬱藹門庭。驂鸞雙女侍，毓鳳二雛新。暫爾勾稽淹大手，聲名已徹楓宸。行膺當路薦章榮。璇源添喜慶，椿算祝遐齡。
百字歌・自度曲
作者：無名氏（宋）

清和天氣，正風入舜弦，七飛蓂葉。見說藍田曾產玉，骨骼瑰奇卓犖。志氣虹霓，丰姿熊鳳，文足傾三峽。皇朝偉器，濟川有待舟楫。要知發軔親民，棲鸞展驥，五馬歸臺閣。退省謙尊防銳進，誰識終南徑捷。笑傲東山，從容南極，蘭桂同歡洽。稱觴未老，絳人須共年甲。
水仙子
作者：無名氏（宋）

浮家泛宅生涯好。聚米堆鹽多積寶。煙波得趣樂江湖，宜乘興，尋安道。不負軒轅當日造。初度喜逢維夏早。孔釋昔曾親送抱。下弦良日是生朝，稱觴獻，金樽倒。惟願壽筵長不老。
念奴嬌
作者：無名氏（宋）

綠雲霽雨，倚晴空千尺，長江澄縠。十里薰低、繡幕四葉，其餘華屋。怪得清都，奔雲擁鶴，環佩聲相續。朝來無是，有人初降仙籙。且與小試民曹，梅花嶺外，雪片三冬足。眼底承家人物在，楚楚珪璋蘭玉。霧閣雲窗，翠眉紅頰，解唱長生曲。壺中難老，定應兩鬢長綠。
賀新郎
作者：無名氏（宋）

鸞鳳初成匹。想桃源、劉郎仙女，新歡稠密。昨夜文星從天降，孕作凡器質。卻正屬、梅黃時日。三九良辰佳氣藹，聽重重相賀歡聲溢。又復見，嘉賓集。滿堂笑語羅筵席。道稱觴、宴你雙慶，有誰能及。好事鼎來愜人意，看看功名在即。況先得、鳳樓訊息。祈遂與君偕老願，勸樽前且飲長生液。增福壽，至千□。
滿庭芳
作者：無名氏（宋）

律轉蕤賓，星流大火，堯階蓂莢初開。當年此日，降下謫仙才。見說鸞池薦瑞，蚌珠又、復產淵崖。真堪羨，龍生龍子，雙慶甚奇哉。寄言，湯餅客，好稱觴索，玉果傾杯。無新亦無舊，事事俱諧。他日同筵為壽，彩戲處、酬酢樽罍。瞻南極，靈椿丹桂，相繼踐公臺。
水調歌頭
作者：無名氏（宋）

玉斧折丹桂，錦繡拂銀河。蟠胸虹氣千丈，捧硯喚宮娥。三度花攢五馬，一笑毫揮萬字，何處不恩波。試問老仙壽，銅狄幾摩挲。舞槐龍，垂艾虎，弄清和。湖山風月，且與吟笑側金荷。明歲端陽時節，人在薰風殿閣，涼意入賡歌。宣勸灩昌歜，疊雪賜香羅。
柳梢青
作者：無名氏（宋）

荷綻花繁。蓂開六莢，喜溢門闌。好是驂鸞，特離月殿，來駐人間。兒童歌舞衣班。接踵升堂視笑顏。祝頌勤拳，將何比況，只個南山。
酹江月・念奴嬌
作者：無名氏（宋）

仙翁初度，遇端陽佳節，又還兩日。怪得箕星光倍正，凌曉獨輝南極。料想當年，儲祥薦瑞，兆見開先吉。稱觴此旦，華堂佳氣蔥鬱。好看斑戲庭前，芬芳雙桂，行作蟾宮客。況有瑤池王母在，重慶舉杯歡懌。絡秀賜觴，孟光舉案，姑婦賢相敵。與君品壽，蓬壺長見仙集。
鷓鴣天
作者：無名氏（宋）

飲了蒲觴五日期。彩絲還系玉麟兒。臺雲薦瑞生香褓，菡萏飄香入壽卮。佔骨相，孕清奇。秋風雁序看齊飛。卿家奕世青氈在，況是雙親未老時。
醉蓬萊
作者：無名氏（宋）

後端陽六日，梅雨收晴，乍炎天氣。阿母當年，罷瑤池佳會。排遣雙成，屏除青羽，自降居塵世。為帝生賢，儲祥孕秀，作文章瑞。自古人言，陶孟母賢，文行曹家，衣冠苗裔。誰似夫人，子龍頭鼎貴。此去相從，道山蓬島，鎮長生久視。卻笑問平反，但不作，漢家嚴吏。
乳燕飛・賀新郎
作者：無名氏（宋）

垛翠雲峰遠。日烏高、炎官直午，暑風微扇。二六堯蓂開秀莢，跨海冰輪待滿。怪院落、笙簫如剪。太乙燃藜天際下，慶卯金仙子生華旦。依日月，近雲漢。經時持橐明光殿。問江鄉、年來有幾，只君方見。入座夫人難老甚，炯炯金霞照眼。笑指點、瓊觴教勸。但得調元勳業就，為江泉石磴輕軒冕。歸共作，赤松伴。
踏莎行
作者：無名氏（宋）

花縣來迎，瓜期欣至。大賢初度今朝是。蕤賓律應又將中，明宵圓月光騰瑞。蘭玉稱觴，斑斕舞戲。椒漿聊壯君行志。看看人已在鵬程，趨朝指日為舟濟。
菩薩蠻
作者：無名氏（宋）

宮樣迎春髻。玉步金蓮細。初度是今朝。嫦娥降九宵。蘭玉行榮貴。德備共姜義。夏半月團圓。稱觴祝壽筵。
念奴嬌
作者：無名氏（宋）

垂弧紀節，正堯天日永，蓂飛雙綠。嶽瀆鍾靈來瑞世，孕出精神冰玉。九曲溪山，一船煙雨，物外誰拘束。釣頭香餌，只愁牽動周卜。好是紅藕池邊，雙房毓秀，瑞靄浮崑軸。記得君家流慶遠，幾見祥開陸續。來歲花時，西湖十里，葉映恩袍綠。竹林小阮，不妨傍借餘馥。
壺中天・念奴嬌
作者：無名氏（宋）

乘鸞駕鶴，問神仙何日，崧高生甫。飛下瓊臺，因報道，恰是今年夏五。飲了蒲觴，才經半月，昴宿行初度。榮華富貴，一時都由分付。曾記三月春濃，花風爛熳，吹散鴛鴦侶。雖則燒香遙祝壽，爭似手斟香醑。便駕雲軿，去登繡閣，說個誠心語。蟠桃熟未，請伊親問王母。
望遠行
作者：無名氏（宋）

青錢流地，更積滿籝金玉。斡運營謀，無過是、老郎慣熟。利收萬倍，歸來喜色津津，家道從茲，十分富足。好慶生辰，正屬蕤賓月半餘。六飛蓂莢庭除。舉盞祝壽，何如子孫，榮貴須臾。長是賴你，作個陸地仙客，行樂蓬壺。
感皇恩
作者：無名氏（宋）

天水浴英姿，精神清徹。偏向蕤賓奈炎熱。瑞蓂飄飄，卻是生賢吉日。凌雲志氣，飄飄無敵。頭角軒昂，作霖在即。誰識功名待時立，一朝騰踏，國賴維城力。慶萱堂齊壽，延千億。
滿江紅
作者：無名氏（宋）

萬甲胸中，問誰似、延安範老。當家事，出藩入相，黑頭俱了。綠野徜徉聊雅志，紫宸寤寐思英表。向修門、何日袞衣歸，天教早。諏吉卜，維熊兆。徵瑞夢，長庚耀。正堯蓂仲夏，八飛葉小。千日早從菑疾退，一觴恰趁笙歌繞。算靈椿、何似櫟堂春，他猶少。
點絳唇
作者：無名氏（宋）

五月如秋，日臨四六都無暑。列仙初度。聽足商巖雨。三載都曹，利澤留南浦。崆峒路。種花無數。行對延英主。
謁金門
作者：無名氏（宋）

文章士。秀氣嶽神鍾聚。看雕鵬、秋風高舉。上青天平步。五五日臨夏五。堂上稱觴笑語。桂子蘭孫齊彩舞。祝壽同彭祖。
朝中措
作者：無名氏（宋）

天休令節慶生申。喜動滿城民。十萬兒童踴躍，祝公壽等莊椿。人生最貴，榮登五馬，千里蒙恩。只恐促歸廊廟，去思有腳陽春。
喜遷鶯
作者：無名氏（宋）

生賢時協。正炎官直午，日週三浹。門左垂弧，眉間喜色，盡道降神嵩嶽。百里蔥蔥和氣，總向藍田會合。稱慶旦，見吏民鼓舞，歡聲和洽。玉葉。斟勸處，一飲流霞，紅豔生雙頰。鉅竹槐松吟哦樂，指日榮膺異渥。皇上渴思經濟，環召為霖作楫。快人望，願長生，須與絳人同甲。
慶清朝
作者：無名氏（宋）

朏月生西，杓星建未，畫堂晝景偏長。天生英傑，獨向此炎光。超卓凡塵表物，精神秋水自清涼。真奇特，清溝挺秀，敵國傳芳。好是少年折桂，唾手功名就，騰踏飛黃。君王眷厚，皇華繡斧還鄉。士貴姜謨盛事，未容專美獨誇唐。稱觴處，頌閩境、斑戲公堂。
臨江仙
作者：無名氏（宋）

六月炎天收火傘，南薰洗盡煩蒸。堯蓂七莢又爭青。問知陳仲舉，元是此時生。別駕功名清暇日，題興尚帶屏星。黑頭非晚到公卿。且傾浮蟻酒，來聽祝龜齡。
賀聖朝
作者：無名氏（宋）

階蓂八葉當炎赫。此際公生日。金爐香爇起祥煙，氣佳哉蔥鬱。稱觴蘭玉真無敵。塵簪纓世襲。鸞棲枳棘暫淹留，即黃扉召入。
滿庭芳
作者：無名氏（宋）

喜鎮龍藩，厭調金鼎，薄言衣錦為榮。天生申甫，欣對此良辰。自是神清氣爽，風姿瀟灑卻炎蒸。稱觴日，雙葉翠蓂，猶未展堯庭。帲幪知有賴，國家柱石，須待扶傾。暫留公燕逸，撫及甌閩。君念舊人共政，即環召、再秉鈞衡。平章了，佑王萬歲，齊壽永康寧。
百字歌・自度曲
作者：無名氏（宋）

庚金入伏，細推來、明日又還三五。見說帥垣佳氣藹，天降崧神生甫。禮樂詞章，甲兵韜略，素備文兼武。稱觴華旦，頌聲交贊臺府。好是比啟元戎，剿除逋寇，不許奸偷侮。有此奇功高渤海，足慰湖湘生聚。暫統十連，折衝萬里，行即驅殘虜。九重環召，萬年永佐天子。
水調歌頭
作者：無名氏（宋）

律紀林鍾月，兔魄夜來圓。彩麟入夢，天教英物出人間。志氣平生浩蕩，欲試經綸大手，贊畫向名藩。見說齊瓜熟，鵬路快扶摶。稱壽處，歌齒皓，戲衣斑。輝聯甥館，那堪一笑共團欒。好看蜚聲霹靂，使有蒲輪迎召，催入侍龍顏。卻待功成後，歸伴幔亭仙。
滿庭芳
作者：無名氏（宋）

昴宿儲祥，奎星薦瑞，元來天產英姿。都緣鼻祖，織女與支機。自是流芳垂慶，仙風道骨果清奇。稱觴旦，任從伏暑，三莢看蓂飛。文章，誰與敵，欲成大器，殊未為遲。況年方強仕，政入官時。暫領廣文庠序，即超身入鳳凰池。同經濟，雲龍風虎，千載慶休期。
西江月
作者：無名氏（宋）

隆暑正當三伏，明朝又是雙旬。崧高孕秀降生申。再捧瑤觴稱慶。督府贊猷英俊，難淹大展經綸。倚需召入秉洪鈞。上佐萬年明聖。
臨江仙
作者：無名氏（宋）

六月翠蓂飛六莢，流空大火將西。當年名世間生時。似光風霽月，神爽更精奇。三十成名登上第，芙蓉照水真犀。難淹逸步造丹墀。經綸須大手，談笑入黃扉。
如意令・如夢令
作者：無名氏（宋）

炎暑尚餘八日。火老金柔時節。聞道間生賢，儲秀降神崧極。無敵。無敵。當代人倫準的。射策當為第一。高躍龍門三級。榮著綠袍新，帝渥必加寵錫。良弼。良弼。真個國家柱石。
百字歌・自度曲
作者：無名氏（宋）

乾坤孕秀，正人間六月，下弦時節。生此清奇瀟灑客，秋水精神玉骨。才吐天芳，毫揮月穎，更彬彬文質。圖南得志，摶風高展鵬翼。好是大器難淹，暫陪庾使，贊畫光原隰。臺省即須登袞袞，黃閣平章有日。崔室稱觴，萊庭戲彩，中外歡聲溢。祝君延壽，箕星上應南極。
念奴嬌
作者：無名氏（宋）

先秋四日，正祥開弧矢，生申佳節。天上彩麟曾入夢，鍾作人間英傑。襲慶盤坡，流芳星渚，家世綿簪紱。昨宵凝眺，老人星現天闕。鼎創庭館連雲，宴仙停棹，咫尺塵凡隔。好把蟠桃庭外種，坐看花開花結。秀長孫枝，輝聯子舍，蟾桂行攀折。它年稱壽，滿堂朱紫羅列。
水晶簾・南歌子
作者：無名氏（宋）

誰道秋期遠，正旬浹、雙星相見。雨足西簾，正玉井蓮開，壽筵初展。麈尾呼風袢暑淨，那更著、綸巾羽扇。殢清歌，不記杯行，任深任淺。湖邊小池苑。漸苔痕竹色，青青如染。辨橘中荷屋，晚芳自佔。蝸角虛名身外事，付骰子、紛紛戲選。喜時平、公道開明，話頭正轉。
滿江紅
作者：無名氏（宋）

風露輕清，更十日、卻逢七夕。慶初度、槐陰初靜，藕花涼溼。太乙真人曾夜伴，青蓮居士何年謫。□雙鳧、遊戲宰花封，恩波溢。甘雨釀，豐年得。和氣滿，絃歌室。向燭花光裡，且斟醽醁。菊水清於天水淨，壽山高似東山峙。看詔歸天上侍虛皇，騎箕翼。
滿庭芳
作者：無名氏（宋）

詩禮傳家，不名則利，誰能袖手安常。惟君寬厚，無較短論長。且自深居簡出，清閒處、管甚炎涼。年未老，方逾強仕，家富更平康。秋聲，風欲作，蓂留一莢，伏暑將藏。大賢初度日，對此稱觴。嘆鳳幃雖冷落，喜御蘭、得寵專房。見說寧馨少長，螟雛箕、學更高強。得閒趣，山中宰相，何必事侯王。
鷓鴣天
作者：無名氏（宋）

此夕薰風息舜弦。明朝早振蓐收權。鵲饒喜舌喧華屋，燭富祥光耀綺筵。宣玉旨，敕炎官。月宮催誕跨鸞仙。福如滄海無窮極，壽比靈椿過八千。
壺中天・念奴嬌
作者：無名氏（宋）

秋才三日，聽畫簷外，數聲烏鵲。元是嫦娥迎巧夕，預駕橫空仙鶴。翠鬢生雲，朱顏暈酒，□□難描摸。優遊渤海，玉琴重理絃索。曾記乃祖劉晨，天台歸後，留得長生藥。兼有蟠桃三五顆，盡付女孫收著。分了仙翁，更分兒息，同作蓬萊約。年年今日，大家歡笑為樂。
滿江紅
作者：無名氏（宋）

一葉知秋，正玉律、新砍夷則。遲三日、雙星齊會，又逢七夕。先送天孫來乞巧，姓氏已在長生籍。喜華堂、今日慶生辰，排筵席。歌金縷，斟瓊液。聽祝壽，環佳客。看壽星明燦，祥煙蔥鬱。剩種庭萱春不老，年年嘉會如今日。辨一詞、一歲一稱觴，期千百。
驀山溪
作者：無名氏（宋）

填河鵲喜，巧夕來時候。深院瑞煙濃，隱隱聽、梨園清奏。蘭車玉佩，飛下蕊宮仙，春鬢綠，醉顏紅，不減年時舊。金盃爭勸，盡是閨房秀。試問壽何如，與天孫、相為長久。看看子舍，添個捧觴人，從此去，盡歡娛，慶事年年有。
鵲橋仙
作者：無名氏（宋）

星橋才罷，嫩涼如水，一夕祥煙縈繞。歡傳玉母宴西池，正綠髮、斑衣稱壽。兒孫鼎貴，弟兄同相，輝映貂蟬前後。六宮宣勸錫金桃，看盛事、明年重又。
臨江仙
作者：無名氏（宋）

天佑炎圖生國瑞，藍田暫屈英僚。始知昴宿降璇宵。中元前五日，七夕後三朝。江教風流臨此政，少年瀟灑奇標。行看峻擢相熙朝。功名前稷契，壽算等松喬。
千秋歲
作者：無名氏（宋）

金陵秋早。四日中元到。天降誕，真英表。長庚騰瑞氣，箕宿增輝耀。膺帝渥，十連鎮撫民多少。莫惜椒觴倒。祝壽稱難老。分帥閫，江東小。看看飛詔下，早趣黃扉召。平章了，長生學取神仙道。
水調歌・水調
作者：無名氏（宋）

稱彼兕觥後，三日是中元。地官較善，龍章玉珮壓仙班。自是德星孕秀，直與壽星爭耀，茨福正綿綿。堂已富金玉，屣蹤視王官。趣清閒，心灑落，在花間。桃培萬歲，千年仙種又栽蓮。靜對秋香菊耐，長共歲寒松老，生意滿西園。待看椿同桂，洗馥邁燕山。
臨江仙
作者：無名氏（宋）

長記秋來多好處，清涼遍滿人間。天教收拾孕真賢。何時初度日，明日是中元。喜與萊公同盛旦，官居鼎鼐相傳。未應此地借蕃宣。來年開宴處，人在鳳池邊。
瑞鷓鴣
作者：無名氏（宋）

中元過後恰三朝，因甚庭闈喜氣飄。李謫若非當此夕，申生應是在今宵。滿斟綠醑歌檀口，慢拍紅牙舞柳腰。富貴榮華誰得似，祝公千歲樂逍遙。
滿庭芳
作者：無名氏（宋）

彭郡宗盟，屏山德裔，儒科聞望流傳。不貪世祿，雁塔佔先登。錦繡文章瑞彩，若披雲、快睹青天。稱觴日，蓂留四葉，葵菽正宜烹。星樞，方上應，推君甲子，好問絳人年。更遐齡多祝，五福兼全。此去沙堤步穩，調金鼎、袞繡貂蟬。人皆仰，一門相業，清白子孫賢。
鷓鴣天
作者：無名氏（宋）

秋至人間灝氣清。蓂餘三莢映階庭。挺生豪傑為時瑞，來至簪纓亨世榮。天付與，壽康寧。不須舉酒祝椿齡。樓頭昨夜瞻南極，偏向梅峰分外明。
折丹桂
作者：無名氏（宋）

初秋兩兩留蓂莢。算恰是、生申佳節。祝君壽閱八千秋，歲歲對、長空皓月。威宣比部推剛決。氣凜凜、秋霜爭烈。灘頭雙鶒看飛來，便有詔、催歸天闕。
水調歌・水調
作者：無名氏（宋）

兩隻補天手，一片濟時心。通道相門再相，現此宰官身。滌洗乾坤都了，填壓華戎既定，治世慶昇平。中外為冠冕，聞望聳簪纓。星昴降，蓬矢掛，屬芳辰。黃閣一秋來早，明日又三旬。庭戲萊衣雙桂，砌列謝蘭無數，廊廟會風雲。願衍莊椿算，長沛傅巖霖。
西江月
作者：無名氏（宋）

伴我鹿車魚釜，從伊裙布釵荊。年年七月甫三旬，今日生朝資慶。二女長俱麻績，三男俱讀書聲。吾年五十不多爭，好事且宜少等。
蝶戀花
作者：無名氏（宋）

透戶涼生初暑退。正是堯蓂，六葉方開砌。昴宿騰輝來瑞世。華堂清曉笙歌沸。錦幕花裀生舞袂。妙態殊姿，祝壽眉峰翠。從此玉觴拼一醉。功成名遂千秋歲。
瑞鶴仙
作者：無名氏（宋）

朔朝逾六後。正章調南呂，迎寒時候。香薰瑞煙嫋。見門闌喜色，榮生多少。元來仙子，擁驂鸞、月宮飛到。會人間慶誕，風流俊傑，結成佳偶。官好。班簪玉筍，名播中都，寵加宸詔。金甌覆。黃扉青瑣須環召。待平章事了，歸來養浩，齊眉相對祝壽。願長如、慶會雙星，千秋偕老。
滿庭芳
作者：無名氏（宋）

西掖南宮，黃扉青瑣，年來有分終須。從容曳履，衣錦賦歸歟。暫樂終南佳處，供笑傲、松菊庭除。行看取，一封詔下，裝趣入潭居。稱觴，逢穀旦，千秋節過，三葉蓂舒。且冷眼嗤笑，籠鳥池魚。識破林泉朝市，經行處、等是蘧廬。知誰似，一杯壽酒，一卷養生書。
洞仙歌
作者：無名氏（宋）

桂風高處，漸近中秋節。屈指推來先六日。對芳辰、符吉夢，知降神、崧極應誕，主作人間英傑。文章逾晁董，學擅卿雲，高揭聲猷縉紳列。上瀛洲冊府，師表宗藩，推第一、即黃扉召入。佐君王、經邦整頓乾坤，願壽等廣成，更延千百。
壺中天・念奴嬌
作者：無名氏（宋）

才經四日，是中秋，次第月圓如玉。一點光浮南極上，儲作人間五福。長厚慈仁，清高恬澹，愛水清山綠。溪園竹裡，日來新就華屋。好是五馬傳家，芝蘭挺秀，早勉群經讀。將相公侯綿袞袞，重見當年符竹。富貴榮華，康寧壽考，聰我殷勤祝。更祈王母，共看桃結桃熟。
水調歌・水調
作者：無名氏（宋）

八月秋欲半，後夜月將圓。天潢當日流潤，餘派落人寰。塵掃長淮千里，威振南蠻八郡，梓里繡衣還。芳毓燕山桂，慶衍謝庭蘭。小山陰，長松下，白雲間。壺中自有天地，聞早掛蓬冠。笑指橫空丹堅。閒倚拿雲竹杖，佳處日躋攀。山色既無盡，公壽亦如山。
鷓鴣天
作者：無名氏（宋）

宴罷中秋恰四朝。金爐因甚把香燒。若非金母生今日，應是麻姑降此宵。歌窈窕，舞嬌嬈。迭將壽酒酌金蕉。椿齡柏算何須祝，名列仙班亦孔昭。
好事近
作者：無名氏（宋）

王母慶生辰，方過中秋五日。子舍文場鏖戰，想功名來逼。看看喜德捷音傳，果信名登桂籍。行拜君恩爵賞，壽萱堂永錫。
如意令・如夢令
作者：無名氏（宋）

久羨龐眉鶴髮。聞望孔堂煊赫。信得彭喬仙，秘授長生真訣。奇特。奇特。呂望師周時節。才過中秋六日。對此稱觴欣懌。雙鳳戲萊衣，金縷輕調鶯舌。難得。難得。九九算猶千百。
壺中天・念奴嬌
作者：無名氏（宋）

清涼天氣，正中秋過後，恰才七日。嶽降生申逢令旦，聽得歡聲洋溢。戲彩堂前，兩行珠翠，酒勸杯浮碧。祝君遐算，壽星長對南極。仰羨性地寬閒，平生酷愛，占斷傾城色。好展少年攀桂手，同作蟾宮□客。料想嫦娥，一枝留待，已得真訊息。馨香滿袖，鳳樓人盡憐惜。
百字歌・自度曲
作者：無名氏（宋）

蓂飛十莢，覺九分秋色，六分將極。桂子風高時更好，天產英賢同日。橋梓齊芳，一慈一孝，奪建真奇特。稱觴華旦，但將老少分別。且看戲彩堂前，酒須雙獻，飲侍嚴君側。清賞阿戎防跨灶，大小歐□相敵。疏曰賢哉，古云有是，作個家家聲烈。無先無後，壽齊延應□翼。
水調歌頭
作者：無名氏（宋）

穀旦垂弧矢，蘭閫夢熊羆。稱觴內外相慶，同日又同時。有此重重盛事，未羨石門奮建，韋氏信名齊。珠履赴湯餅，玉果酌瓊卮。鬥樞轉，金甌覆，築沙堤。爭推是父是子，相繼入黃扉。方叔歌猷元老，復見少年黃琬，前後拜丹墀。金日壽星現，再祝壽龐眉。
壽星明・沁園春
作者：無名氏（宋）

玉露迎寒，金風薦冷，正蘭桂香。覺秋光過半，日臨三九，蔥蔥佳氣，藹藹琴堂。見說當年，申生穀旦，夢葉長庚天降祥。文章伯，英聲早著，騰踏飛黃。雙鳧暫駐東陽。已種得春陰千種棠。有無邊風月，幾多事業，安排青瑣，入與平章。百里民歌，一樽春酒，爭勸殷勤稱壽觴。願此去，龜齡難老，長侍君王。
滿庭芳
作者：無名氏（宋）

北斗將移，西風已半，蓂餘一葉階前。左弧呈瑞，非霧亦非煙。見說長庚入夢，當年此際產英賢。誰知得，平生高尚，五福自然全。肯堂，誇盛事，一新輪奐，適際榮遷。有重重喜慶，賀客駢闐。從此燕居笑語，稱觴處，好展華筵。頻祝願，室家相慶，富壽百千年。
應天長
作者：無名氏（宋）

萱堂積慶，桂苑流芳，於門瑞藹佳氣。正屬仲秋彌月，稱觴對此際。西王母、來人世。擁佩從、盡皆珠翠。彩庭下，爭看藍袍，襯斑斕戲。富貴有誰同，四德躬全，五福由來備。況善斷機遷教，軻親實無異。看看仕無淹滯。即召入、佐君經濟。願延壽，鸞軸金花，年年加賜。
滿庭芳
作者：無名氏（宋）

露白風清，菊黃萸紫，重陽五日先期。煌煌郎宿，南極兩交輝。天上飛鳧仙伯，當初度、開宴瑤池。民謠裡，勸分音德，百姓飽無飢。畫簾，香篆永，城山堂上，紅袖蛾眉。任滿斟高唱，祝壽新詞。況是辟書到也，乘別駕、直上橫蜚。青氈在，看看復見，孝肅舊家時。
醉蓬萊
作者：無名氏（宋）

正香茱試紫，嫩菊敷黃，九秋佳致。峻嶽生申，運啟千齡瑞。玉宇澄清，金盤沆瀣，融結鍾衝粹。地位須還，粉垣薇省，木天蓬秘。錦政慈祥，琴堂安靜，萬里豐年，一同和氣。斗大雷封，難久蒙私惠。半刺平分，剡書交上，逸駕開驊驥。來歲稱觴，人歸清禁，班聯丹陛。
風入松
作者：無名氏（宋）

曉來涼氣滿芙蓉。日到竹陰東。稱觴歌袖三千指，屏星畔、繞綠圍紅。茱糝百杯秋色，桂華十里西風。生朝對飲菊花叢。九日一樽同。文章歆向家聲舊，便應去、黃閣從容。喚起仙翁為壽，種成千歲椿松。